ՌՈՒԲԻՆԱ ՓԻՐՈՒՄԵԱՆ.- Մենք ամէն անգամ մեծ յոյսեր ենք կապում, երբ ընտրութիւններ են գալիս, որովհետեւ նախքան ընտութիւնները շատ մեծ խոստումներ են տալիս, որ եթէ իրենց ձայն տանք, ընտրուեն, Ամերիկան կ՛ընդունի Հայոց Ցեղասպանութիւնը: Օբաման էլ մէկն էր հերթական խոստումներ տուողներից՝ մի տարբերութեամբ, որ շատ ժողովրդավարական արտայայտութիւններ էր անում, ասում, որ փոփոխութիւններ է անելու ամէն ինչում: Բացի այդ, նրա խորհրդականներից Սամանտա Փաուերը Հայ Դատի ջատագով էր, դրա համար մենք աւելի մեծ յոյսեր էինք կապում: Բայց այն օրուանից, երբ ԱՄՆ պետքարտուղար դարձաւ Հիլարի Քլինթոնը, բոլորիս համար պարզ էր, որ այս հարցը տարբեր ուղղութիւններով է զարգանալու, ինչը մենք տեսնում ենք, որ իրականանում է: Մենք պէտք է նկատի ունենանք, որ Ամերիկան այնքան, որքանով ցոյց է տալիս, թէ ժողովրդավար է, այդպէս չէ: Այնտեղ էլ բացարձակ ժողովրդավարութիւն չկայ: Վերջապէս նրանց վերեւում էլ կան անհատներ, կազմակերպութիւններ, ընկերութիւններ, որոնք մեծ ազդեցութիւն ունեն վարչակարգի վրայ: Այս բոլորով հանդերձ չպէտք է յուսահատուել, այլ պէտք է շարունակել պայքարը: